
Yn yr aseiniad mae gofyn i’r awdur drafod creadigrwydd o fewn addysg. Yn gyntaf, disgwylir i’r awdur ddadansoddi ei greadigrwydd ei hunan yn feirniadol gan ddefnyddio’r Fframwaith Entrecomp, a chefnogi ei ganfyddiadau gan ddefnyddio esiamplau o waith wnaethpwyd ar Brofiad Addysgu Proffesiynol, a bydd rheiny i’w gweld yn yr atodiadau. Ac yn ail, mae gofyn i’r awdur ystyried sut i annog creadigrwydd ar rhan ei ddisgyblion, gan awgrymu ffyrdd i ddatblygu.
	Cyn ceisio ateb y cwestiwn mae’n bwysig diffinio beth a olygir gan greadigrwydd, ond gan fod creadigrwydd yn haniaethol, nid oes un diffiniad a ddefnyddiwyd gan bawb. Yn ôl Barnes (2015, t. 11), creadigrwydd yw’r “gallu o fewn pobl i gysylltu dau neu fwy o syniadau yn weithredol neu’n ddychmygol, i greu syniad newydd a gwerthfawr”. Ond ar y llaw arall, dywed Desailly (2015, t. 2) mai creadigrwydd yw’r gallu unigolyn i “greu dulliau i ddatrys problem neu i ddarganfod patrymau”. Ategir hynny gan Fisher a Williams (2009, t. 11). Parha Desailly (2015, t. 2) gan nodi fod creadigrwydd yn ymwneud ag “archwilio deunyddiau neu gymysgu cynhwysion.”. Creda’r awdur fod creadigrwydd yn gyfuniad o’r diffiniadau, gan ei fod yn ymwneud â chyfuno syniadau i greu syniad newydd ac i ddatrys problemau, ond wneud hynny drwy archwilio amryw o ddeunyddiau a ffynonellau. Camsyniad sydd i’w weld yn aml wrth ystyried beth yw creadigrwydd yw ei fod yn unig yn ymwneud â “syniadau off-the-wall a gadael i’r dychymyg rhedeg”. Mae creadigrwydd yn ymwneud â “mireinio, profi, a chanolbwyntio ar beth rydych yn ei wneud” (Robinson yn Mindshift, 2015). Mae bod yn greadigol yn bwysig iawn ond mae angen ystyried beth yw diben creadigrwydd. Un o ddibenion creadigrwydd yw entrepreneuriaeth sef “cynnwys syniadau creadigol a mentrau arloesol i sefyllfaoedd ymarferol” (QAA, 2012, t. 8). Felly wrth gofio hyn gellir casglu mai proses barhaol yw creadigrwydd, nid rhywbeth i’w anelu ato.
Gelwir y ddau ran o’r aseiniad yn ‘Addysgu’n Greadigol’ ac ‘Addysgu ar Gyfer Creadigrwydd’, yn ôl eu trefn. Diffiniwyd y cyntaf fel “addysgu sydd yn defnyddio creadigrwydd cynhenid yr addysgwr i wneud dysgu yn hygyrch”, ac yr ail fel “bwriad yr athro i ysgogi a datblygu creadigrwydd cynhenid pob disgybl mewn unrhyw bwnc neu gyd-destun arbrofol” (Barnes, 2015, t. 11). I wahaniaethu’r ddau dywed Cremin (2015, t. 37) fod y cyntaf yn ymwneud â’r addysgwr, a’r ail yn ymwneud â’r dysgwr.
	Bydd gan y Cwricwlwm Newydd 2022 bedwar diben, amlygwyd yn wreiddiol gan Donaldson yn Dyfodol Llwyddiannus (2015). Un o’r dibenion yw i ddysgwyr gael cyfleoedd i ddatblygu i fod yn “gyfranwyr mentrus a chreadigol” (Donaldson, 2015, t. 29) (Llywodraeth Cymru, 2019). Golyga hyn ei fod yn hanfodol i athrawon fod yn greadigol a rhoi digon o gyfleoedd i ddisgyblion ddatblygu eu creadigrwydd.
	Er bydd yr awdur yn myfyrio ar ei greadigrwydd gan ddefnyddio’r Fframwaith Entrecomp, mae’n bwysig cofio bod mwy o Fframweithiau gellir eu defnyddio. Un ffordd o fesur creadigrwydd yw’r “model 5 dimensiwn o greadigrwydd”; ynddo gall yr unigolyn roi marc allan o 5 mewn 5 agwedd sydd yn cynnwys “chwilfrydedd, dychymyg, cydweithredu, disgybledd a pharhad”. Wrth roi marc uwch ym mhob un o’r agweddau, mae mwy o’r diagram yn cael ei orchuddio ac felly mae’n haws gweld pa mor greadigol yw’r unigolyn. Fel model, gall y model 5 dimensiwn gael ei ddefnyddio gan ddisgyblion i hunan asesu. Ond yn ychwanegol i hynny mae’n hwyluso asesu ffurfiannol gan fod y disgyblion yn gallu ei weld yn well. Gelwir asesu ffurfiannol yn “bont rhwng addysgu a dysgu” (Wiliam, 2011) ac mae’n “rhoi adborth i ddisgyblion allu datblygu eu creadigrwydd” (Lucas, 2016, t. 283). Gellir hefyd edrych ar fodel ‘Peiriant Arloesi’ Seelig fel modd i ddysgu am greadigrwydd unigolyn (Frenkel, 2012). O fewn y model gwelir pa bethau sydd yn dylanwadu ar greadigrwydd unigolyn a’r berthynas rhyngddynt, ond ni welwyd unrhyw ffordd i fesur y creadigrwydd; felly gellir casglu fod y model yn addas i adnabod agweddau creadigrwydd, ond nid i’w fesur a cheisio meddwl am ffyrdd i’w datblygu.
Fel awgrymwyd gan yr enw, mae’r fframwaith Entrecomp yn ymwneud ag Entrepreneuriaeth ac, er bod yr awdur wedi cydnabod fod entrepreneuriaeth yn ddiben o greadigrwydd, mae rhai agweddau ohono yn amherthnasol i addysg; hynny yw, nid oes angen i ddysgwyr nac addysgwyr ddeall “trethi” a “datblygu cynlluniau busnes cynaliadwy” (Comisiwn Ewropeaidd, 2012, tt. 30-32). Serch hynny, penderfynwyd gan yr awdur i ddefnyddio’r Fframwaith Entrecomp yn yr aseiniad.






Addysgu’n greadigol	
“Mae addysgu’n greadigol i’w weld yn cynnwys addysgwyr i wneud dysgu yn fwy diddorol ac effeithiol drwy ddefnyddio dulliau dychmygus yn y dosbarth”
(Cremin, 2015, t. 34)

Fel amlygwyd eisoes, mae addysgwyr yn aml yn disgyn i’r trap o feddwl nad ydynt yn greadigol. Ond, dadleir gan Barnes (2015, t. 270) fod “etifeddiaeth, hanes, amgylchfyd, a chysylltiadau niwral unigryw” yn golygu fod gan bawb y gallu i fod yn greadigol, ond bod angen ei ddatgloi.  I’w ddatgloi mae angen i addysgwyr sylwi, nid yr addysgwyr artistig yn unig sydd yn greadigol, ond fod gan bawb briodweddau a sgiliau gwahanol gellir eu hystyried yn greadigol.
Y Fframwaith Entrecomp fydd yn cael ei ddefnyddio i fesur creadigrwydd yr awdur wrth addysgu. Datblygwyd y Fframwaith fel ffordd i fesur creadigrwydd er mwyn annog menter ac entrepreneuriaeth. O fewn y Fframwaith, mae 3 ardal yn cynnwys 15 cymhwysedd sydd wedi eu gosod ar 8 gam cynnydd (Comisiwn Ewropeaidd, 2012, t. 7). Gwelwyd yn y Fframwaith Entrecomp fod cymwyseddau creadigrwydd wedi eu rhannu yn dair rhan sef “gweithredu, adnoddau, a syniadau a chyfleoedd” (Comisiwn Ewropeaidd, 2012).
	Yn ôl Barnes (2015, t. 271), er mwyn i addysgwr fod yn wirioneddol greadigol mae angen cydbwysedd rhwng tri agwedd sef “rhinweddau personol, pedagogeg, ac ethos ysgol gyfan”. Cytuna Cremin (2015, t. 35) yn union gyda hyn ond awgrymir ganddynt fod trefn benodol i’r dylanwadau; mae ethos yr ysgol yn dylanwadu ar rinweddau personol, sydd yn ei dro yn dylanwadu ar bedagogeg, a hynny ar yr addysgu.
	Bydd yr awdur nawr yn mynd ati i ddadansoddi ei addysgu creadigol mewn 2 gymhwysedd o’r Fframwaith Entrecomp. Bydd y cymwyseddau yn cael eu rhannu i’r pwyntiau craidd er mwyn i’r awdur allu ystyried ei sgôr ar y Fframwaith.
	Yn amlwg, gan fod yr aseiniad yn ymwneud â chreadigrwydd, dylai’r awdur ddechrau ei ddadansoddiad drwy drafod y cymhwysedd “creadigrwydd”. Diffiniwyd creadigrwydd yn yr Entrecomp fel gallu unigolyn i “ddatblygu syniadau creadigol a phwrpasol” ac ar gyfartaledd rhoddir sgôr o 4 gan yr awdur. Rhannir y cymhwysedd yn 5 rhan a bydd rhai ohonynt yn cael eu trafod, yn ogystal â syniadau posib i ddatblygu ac i symud ymhellach ar hyd y Fframwaith. Yn y cyflwyniad, fe amlygwyd gan yr awdur ei bryderon am ddefnyddio’r Fframwaith Entrecomp i fesur creadigrwydd, a’r ffaith bod modelau eraill mewn lle all fod fwy addas ar gyfer mesur creadigrwydd. Mae’r esiampl amlycaf o hynny i’w weld yn yr agwedd “creadigrwydd”, gan fod y Fframwaith yn trafod agweddau o fusnes megis y “farchnad”. Mae’r model “5 dimensiwn” yn ymwneud yn uniongyrchol â chreadigrwydd a felly gellir dadlau y byddai’n well ei ddefnyddio yn y cyd-destun yma. Creda’r awdur ei fod yn fodel mwy addas i’w ddefnyddio ond gan y byddent yn defnyddio’r Fframwaith i fesur agweddau eraill o greadigrwydd unigolyn, y dylent ddefnyddio’r Fframwaith trwy gydol yr aseiniad, er mwyn osgoi unrhyw ddryswch. 
	Un agwedd o “greadigrwydd” y mae’n rhaid ei drafod yw “bod yn chwilfrydig ac agored”. O fewn yr agwedd yma, er rhoddir sgôr o 4 gan yr awdur, credant mai un o’u cryfderau amlycaf fel addysgwr yw eu gallu i “ymchwilio i ffyrdd newydd i ddefnyddio adnoddau sydd eisoes mewn lle”. Ar yr ail gyfnod PAP, nid oedd gan yr ysgol gyllideb digonol i allu cefnogi’r addysgu drwy fuddsoddi mewn adnoddau newydd, ac felly golyga hynny fod disgwyl i’r staff addysgu allu defnyddio’r adnoddau sydd eisoes yn y dosbarthiadau ac yn yr ardaloedd. Er enghraifft, roedd yr awdur wedi defnyddio’r bwrdd gwyn yn yr ardal awyr agored er mwyn i’r disgyblion allu sticio cwestiynau geiriol rhoddwyd yn yr ardaloedd darpariaeth barhaus (Atodiad 6). Yn hytrach na defnyddio’r bwrdd gwyn ar gyfer ei bwrpas gwreiddiol sef dylunio, wrth sticio’r cwestiynau arnynt roedd y disgyblion yn gallu dangos eu proses feddwl, datblygu eu medrau mathemategol, a gwneud hynny heb ddefnyddio gormod o le yn y dosbarth neu yn yr ardal. Mae goresgyn diffyg adnoddau hefyd i’w weld yn sgil hanfodol o fewn y cymhwysedd “symud adnoddau” yn y Fframwaith Entrecomp (Comisiwn Ewropeaidd, 2012), a bydd yr awdur yn trafod hynny yn hwyrach. 
	Gwendid amlwg o fewn y cymhwysedd creadigrwydd yw “datblygu syniadau”, ac oherwydd hynny rhoddwyd sgôr o 3 gan yr awdur gan nad ydynt yn credu fod hynny’n dod yn hawdd iddynt. Mae 3 cam gyntaf yr agwedd yn ymwneud yn uniongyrchol â datblygu syniadau yn unigol neu fel rhan o dîm i ddatrys problemau. Mae’r gallu i wneud hyn yn hanfodol, gan fod yr awdur eisoes wedi trafod amryw o ffynonellau sydd yn amlygu mai meddwl am ffyrdd i ddatrys problemau yw creadigrwydd. Gan ei fod wedi rhoi sgôr o 3 i’w hunain, mae’n amlwg fod yr awdur yn credu ei fod yn gallu gwneud hynny i raddau, ond ddim i lefel uchel. Mae hyn oherwydd bod yr awdur yn aml yn cynllunio gweithgareddau tebyg i’r rhai a welwyd wrth arsylwi, yn hytrach na meddwl am syniadau tu hwnt i’r bocs. Esiampl o hyn oedd gweithgaredd dros gyfnod PAP ble roedd gofyn i’r disgyblion greu banc o eiriau i’w helpu mewn tasg dilynol (Atodiad 2). Roedd hyn yn eithriadol o debyg i wers a wnaethpwyd gan yr athrawes dosbarth yn flaenorol. Gallai’r awdur fod wedi cynllunio gweithgaredd mwy rhyngweithiol ble roedd gofyn i’r disgyblion ddarganfod geiriau o gwmpas y dosbarth a darganfod eu hystyr.  Yn amlwg, bydd hyn yn gwella gyda phrofiad ond mae hefyd angen cydweithio er mwyn ymestyn. Er mwyn dod yn fwy hyderus wrth ystyried casglu syniadau a meddwl yn greadigol dywed Barnes (2015, t. 270-271) fod angen cydweithio gydag addysgwyr eraill a ystyrir yn greadigol.
Er bod rhai pwyntiau o fewn yr agwedd “bod yn arloesol” â sylw gormodol ar fentergarwch, mae’n sgil hanfodol ar gyfer addysgwyr. Diffiniwyd “arloesi” fel gallu unigolyn i “gyflwyno rhywbeth newydd neu wahanol” (Dictionary.com, 2020). Bydd y sgil o arloesi yn hanfodol yng Nghwricwlwm Newydd 2022, gan ei fod yn ofynnol i addysgwyr allu “cydweithio’n greadigol ar draws y ffiniau pwnc yng nghyd-destun y pedwar diben cwricwlwm” (Donaldson, 2015, t. 39). Wrth feddwl am ffyrdd newydd i gyflwyno’r meysydd dysgu a phrofiad, bydd yn angenrheidiol i’r addysgwr fod yn arloesol.
	Wrth edrych ar y Fframwaith Entrecomp (Comisiwn Ewropeaidd, 2012) ac ystyried eu cyfnod PAP, mae’r awdur yn fodlon iawn gyda’r cymhwysedd  “symud adnoddau”. Yr agwedd gyntaf o'r cymhwysedd yw’r gallu i “rheoli adnoddau haniaethol a diriaethol”; wrth fyfyrio ar ei gyfnod PAP roedd yr awdur yn hapus gyda’u gallu i wneud hynny a felly rhoddwyd sgôr o 5 ar y Fframwaith. Roedd yn ofynnol gan y myfyriwr yn ystod eu hail PAP, am nad oedd gan yr ysgol adnoddau digonol i gefnogi’r addysgu fel mewn ysgolion eraill. Golyga hyn nad oedd yn bosib i’r awdur addysgu yn yr un ffordd a wnaethpwyd yn ystod y cyfnod PAP yn y flwyddyn gyntaf. Felly, er mwyn goresgyn y diffyg adnoddau paratôdd yr awdur amryw o weithgareddau i ddatblygu Cymhwysedd Digidol. Wrth gynllunio fe ddarganfyddodd yr awdur cysyniad o’r enw ‘Unplugged Learning’ sef dull i ddatblygu sgiliau Cymhwysedd Digidol heb fod yn ddibynnol ar adnoddau (Atodiad 1). Gall unigolyn feddwl fod codio yn dibynnu ar adnoddau i gael ei addysgu’n llwyddiannus; ond gan nad yw’r Fframwaith Cymhwysedd Digidol yn enwi adnoddau mae’n rhoi rhyddid i’r addysgwr ei gyflwyno mewn ffordd wahanol. Mewn gweithgaredd a gynlluniwyd gan yr awdur, roedd yn ofynnol i’r disgyblion “godio” drwy roi cyfarwyddiadau i’w gilydd lunio llun ac, os oedd camgymeriad neu broblem yn codi, roedd rhaid iddynt “ddadfygio”. Mewn gweithgaredd syml fel yna fe ddatblygodd y disgyblion amryw o sgiliau yn y Fframwaith Cymhwysedd Digidol (Llywodraeth Cymru, 2020) megis “rhagweld canlyniadau dilyniant”, “creu datrysiad syml” a “nodi beth weithiodd/beth na weithiodd”.
	Ail ran y cymhwysedd “symud adnoddau” yw “defnyddio adnoddau yn gyfrifol” ac ystyrir hynny yn gryfder gan yr awdur. Ar gyfartaledd rhoddwyd sgôr o 5 gan yr awdur, wrth ystyried eu gallu o fewn y cymhwysedd. Un o gryfderau’r awdur wrth addysgu oedd ei waith yn paratoi gweithgareddau darpariaeth barhaus i ymestyn gallu disgyblion dros gyfnod o bythefnos, a gwneud hynny yn “gyfrifol ac yn effeithlon”. Wrth gynllunio’r ddarpariaeth gellir disgyn i’r trap o wneud taflen waith ar ôl taflen waith, ond ni wnaeth yr awdur hynny. Yn hytrach na chynllunio darpariaeth barhaus newydd pob tro, roedd yr awdur yn addasu’r tasgau ffocws a wnaethpwyd yn flaenorol, a thrwy wneud hynny byddai’r disgyblion yn gyfarwydd â gofynion y dasg. Gan fod y disgyblion yn gweld y gwaith yn gyfarwydd roeddent yn hapusach yn bwrw ati i weithio i ddangos eu bod yn cofio ac yn deall yr hyn roeddent wedi dysgu yn y gwersi blaenorol. Dros eu cyfnod PAP fe benderfynodd yr awdur gynllunio darpariaeth barhaus oedd yn ymwneud â defnyddio pwyntiau codio Osmo i’r disgyblion ddatblygu eu dealltwriaeth o gyfarwyddiadau a chodio. Roedd hyn wedi ei addasu o be wnaethpwyd fel tasg ffocws yn yr wythnos flaenorol (Atodiad 5). Mantais arall o wneud hyn oedd ei fod hefyd yn atal yr addysgwr rhag gwastraffu adnoddau, ac yn eu hannog i gynllunio adnoddau gwell i bara cyfnod hirach o amser.
Trydedd agwedd y cymhwysedd “symud adnoddau” yw “gwneud y mwyaf o’ch amser”. Mantais arall i addasu tasgau ffocws i fod yn ddarpariaeth barhaus yw bod y disgyblion yn ymwybodol o ofynion y dasg, ac felly nid oes angen i’r addysgwr dreulio cyfnod sylweddol o amser yn egluro’r ddarpariaeth; bydd hyn yn rhyddhau’r addysgwr i gefnogi mwy o ddisgyblion ar lawr y dosbarth, fel mae cwestiynau yn codi. Yn yr un modd, roedd hefyd yn rhyddhau’r cymhorthydd dosbarth i fod ar lawr y dosbarth yn hytrach na gorfod egluro’r gweithgareddau darpariaeth barhaus.
	Agwedd o “symud adnoddau” sydd yn wendid i’r awdur yw “cael cymorth”. Ystyrir bod yr awdur eu bod yn fodlon gofyn am gefnogaeth ac i dderbyn adborth er mwyn datblygu fel addysgwr, hyd at bwynt. Wrth edrych ar y Fframwaith gwelai’r awdur ei fod dim ond yn cyrraedd lefel 3 gan eu bod ddim yn gweithio ymhellach er mwyn datblygu fel unigolyn. Ar y Fframwaith trafodwyd bod angen i addysgwyr allu darganfod gwasanaethau i gefnogi gweithgareddau, ac angen darganfod datrysiadau digidol i reoli gweithgareddau yn well. Un esiampl posib o sut fuasai’r awdur wedi gallu cael adnodd i gefnogi’r dysgu’n well oedd gwers ar gynrychioli rhifau mewn gwahanol ffyrdd (Atodiad 4). O fewn y wers roedd y disgyblion yn llunio patrymau rhif mewn gwahanol ffyrdd, ond ni ddefnyddiwyd y bwrdd gwyn rhyngweithiol; drwy ddefnyddio’r bwrdd gwyn gall yr awdur wedi defnyddio amryw o gemau oddi ar y wefan topmarks.co.uk er mwyn i’r dysgwyr ddatblygu eu gallu i greu patrymau. Unwaith eto mae hyn yn esiampl o agwedd o fewn y Fframwaith Entrecomp gellir ei gryfhau drwy “gydweithio gydag athrawon creadigol er mwyn iddynt allu darganfod eu creadigrwydd eu hunain am y tro cyntaf” Barnes (2015, t. 271). Mae pwysigrwydd cydweithio ac ymchwilio ymhellach hefyd yn cyd-fynd gyda nifer o’r cymwyseddau sydd yn disgyn o fewn yr ardal “gweithredu” o’r Fframwaith Entrecomp. 
	Nawr fod yr awdur wedi trafod dau gymhwysedd o’r Fframwaith mewn manylder, gellir gweld fwy o fanteision ac anfanteision o ddefnyddio’r Fframwaith er mwyn mesur creadigrwydd unigolyn. Yn ôl ymchwil gan Land (1968), gellir casglu fod 98% o blant 5 oed yn greadigol, a bod y canran yn disgyn i 30% yn 10 oed, ac i 12% yn 15 oed (Skillicorn, 2016). Er fod plant yn y Cyfnod Sylfaen yn greadigol, nid yw’r awdur yn credu y byddai’r Fframwaith Entrecomp yn adlewyrchu hynny. Creda’r awdur y dylai fframwaith arall megis y “5 dimensiwn o greadigrwydd” gael ei ddefnyddio. Gan fod y Fframwaith Entrecomp yn ymwneud ag entrepreneuriaeth, mae agweddau diffygiol yn cael eu hamlygu wrth iddo gael ei ddefnyddio. Hynny yw, er bod perthynas i’w weld rhwng mentergarwch a chreadigrwydd, mae rhai o’r agweddau o fewn y cymhwysedd yn amherthnasol i addysgwyr ac i ddysgwyr. Er enghraifft, un agwedd o fewn y cymhwysedd “cynllunio a rheoli” yw “datblygu cynlluniau busnes adnewyddadwy” (Comisiwn Ewropeaidd, 2012, t. 32); nid yw addysgwyr na dysgwyr yn gwneud pethau i ddatblygu’r agwedd yma. Mae’r sylw sydd yn cael ei roi ar fentergarwch a busnes yn y Fframwaith yn peri i’r awdur i feddwl os yw wirioneddol yn addas i dracio ac asesu creadigrwydd o fewn addysg. Creda’r awdur y dylai’r Fframwaith gael ei addasu er mwyn bod yn fwy perthnasol i addysg, a gwneud hynny drwy dynnu’r agweddau amherthnasol sy’n rhoi sylw gormodol ar fentergarwch a busnes.







Addysgu ar gyfer creadigrwydd
“Dydyn ni methu gwneud i ddisgyblion feddwl neu ddysgu’n greadigol. Ond, fel athrawon gallwn ni gynnig amodau sy’n gwneud y ddau yn fwy tebygol”
 (Barnes, 2015, t. 273)

Yn y rhan yma, bydd yr awdur yn ystyried sut mae wedi bod yn gweithio i ddatblygu creadigrwydd disgyblion yn y dosbarth, a sut mae’n bosib gwella hynny. Dywed Barnes (2015, t. 272) mai datgloi “creadigrwydd cynhenid disgyblion” yw diben addysg. Yn ychwanegol i hynny, dywed Robinson (TeachThought, 2019b) fod “creadigrwydd nawr mor bwysig â llythrennedd a dylem ei drin â’r un statws”; ni ddylai athrawon anghofio pwysigrwydd annog creadigrwydd ymysg eu disgyblion.
	Cyn trafod y cyfleoedd a roddwyd i’r disgyblion gan yr awdur, mae’n bwysig trafod pam ei fod yn bwysig i ddisgyblion dderbyn cyfleoedd digonol i ddatblygu eu creadigrwydd. Trafodwyd eisoes mai un o ddibenion y Cwricwlwm Newydd 2022 yw i ddisgyblion dderbyn cyfleoedd i ddatblygu i fod yn “gyfranwyr mentrus a chreadigol” (Llywodraeth Cymru, 2019). Yn ogystal â dibenion y Cwricwlwm Newydd, nodwyd mewn erthygl gan y World Economic Forum (2016) pwysigrwydd creadigrwydd. Yn yr erthygl, amlygwyd 16 sgil sydd ei angen i ddisgyblion fod yn gystadleuol yn yr unfed-ganrif-ar-hugain. Rhannwyd y sgiliau i dair adran ac ystyrir creadigrwydd yn gymhwysedd hanfodol i ddisgyblion allu “delio â heriau cymhleth”. Dangosa hyn ei fod yn hollbwysig fod disgyblion yn derbyn y cyfleoedd i ddatblygu’u creadigrwydd, a dylai addysgwyr sicrhau hynny wrth addysgu’r disgyblion.
	Yn ychwanegol â bod yn rhywbeth awgrymir o fewn adroddiadau, mae gan sicrhau cyfleoedd i ddisgyblion ddatblygu eu creadigrwydd nifer o fanteision addysgol. Wrth eu hystyried, lluniodd Duckworth (TeachThought, 2019b) restr o 12 mantais i greadigrwydd fel  “annog cymryd risg”, “yn ein hannog i fod yn ddysgwyr gydol oes”, a “rhoi ymdeimlad o bwrpas”. 
Yn ogystal â hynny, gall roi cyfleoedd i ddisgyblion fod yn greadigol “ailgynnau diddordeb disgyblion sydd wedi colli diddordeb mewn ysgol, ac addysgwyr sydd wedi colli diddordeb oherwydd addysgu mewn diwylliant o reolaeth a chydymffurfio” (Fisher a Williams, 2009, t. 11). Ategwyd hynny gan Craft a Hall (2015, t. 12) a chytuna gydag argymhelliad Donaldson (2015, t. 10) ei fod yn “hanfodol bod y cwricwlwm yn cael ei gynllunio mewn ffyrdd a fydd yn ennyn diddordeb ym mhob plentyn”.
Amlygodd Craft a Hall (2015, t. 12) nifer o briodweddau addysgwyr sydd yn llwyddiannus wrth Addysgu ar Gyfer Creadigrwydd. Un o’r priodweddau yw “annog amgylchedd ble mae’r disgyblion yn cael eu gwobrwyo am fynd tu hwnt i’r hyn sydd yn ofynnol”. Er bod gwobrwyo wedi cael ei amlygu fel priodwedd bwysig, mae’n hanfodol ei fod yn cael ei wneud yn gywir. Mae pwysau megis gwobrwyon ac amser yn atal creadigrwydd. Dywed Pink (2011) fod gwobrwyon wedi eu dylunio i “fireinio meddwl ac i gyflymu creadigrwydd” ond yn amlach na pheidio mae’n gwneud y gwrthwyneb i hynny; “mae’n pylu’r meddwl ac yn atal creadigrwydd”. Mewn tasgau sydd yn ymwneud ag annog creadigrwydd dylai addysgwyr sicrhau fod gwobrwyo dim ond yn digwydd yn achlysurol, oherwydd petai’r dysgwr yn disgwyl gwobr pob tro bydd eu cymhelliant yn lleihau. Hefyd, dylai’r addysgwr fod yn gwobrwyo dysgwyr am geisio “cwblhau tasg yn eu ffordd eu hunain”, yn hytrach na chanolbwyntio ar ddiben a chanlyniad y dasg (Farnham Street, 2019).
Priodwedd arall o addysgwr sy’n annog Addysgu ar Gyfer Creadigrwydd llwyddiannus yw eu bod yn “annog pobl ifanc i gredu yn eu potensial creadigol, i ymgysylltu a’u teimlad o bosibilrwydd, ac i roi’r hyder iddynt i geisio” (NACCCE, 1999, t.  90). Cytuna hyn gyda nifer o’r priodweddau a restrwyd gan Craft a Hall (2015, t.12-13) Er mwyn gwneud hynny yn llwyddiannus mae angen i’r addysgwr fod yn hwylusydd o fewn y dosbarth; hynny yw, yn creu naws o fewn y dosbarth ble mae’r disgyblion yn teimlo ddigon hyderus i arbrofi a gwneud cysylltiadau. Wrth fod yn hwylusydd mae addysgwr yn ‘guide on the side’ ac felly yn cefnogi disgyblion wrth eu harwain drwy’r gwaith, yn hytrach na ‘sage on the stage’ sydd yn cyflwyno gwybodaeth yn arwynebol i’r disgyblion. Yn ychwanegol i fod â naws sy’n annog creadigrwydd o fewn y dosbarth, gwelir gan Cremin (2015, t. 37) fod angen “perthnasoedd cadarnhaol, ymddiriedol sydd â lefel uchel o ddiogelwch emosiynol” i annog creadigrwydd. Gwela Fumoto et al (2012, t. 128) fod gan yr uwch dim rheoli hefyd rôl hanfodol yn Addysgu ar Gyfer Creadigrwydd. Er mai’r addysgwr yw’r hwylusydd sydd ar lawr y dosbarth, dylid sicrhau eu bod yn cael eu cefnogi gydag adnoddau a hyfforddiant cyson.
	Er bod yr awdur wedi trafod pam fod angen i ddysgwyr dderbyn cyfleoedd i fod yn greadigol, mae’n bwysig ystyried sut mae sicrhau bod hynny’n digwydd. Gwêl Fisher a Williams (2009, t. 14) fod angen cysylltiad cadarnhaol rhwng tri pheth ar gyfer addysgu ar gyfer creadigrwydd llwyddiannus; “yr unigolyn, yr adnoddau, a’r perthnasoedd”. Yn ychwanegol i Addysgu ar Gyfer Creadigrwydd, gwelir pwysigrwydd sylweddol “adnoddau” o fewn Addysgu’n Greadigol hefyd. Trafodwyd eisoes mai un o briodweddau addysgwr creadigol yw’r gallu i “ymchwilio i ffyrdd newydd i ddefnyddio adnoddau sydd eisoes mewn lle” (Comisiwn Ewropeaidd, 2012, t. 29). Rhywbeth na amlygwyd gan Fisher a Williams (2009) oedd sut i ddefnyddio adnoddau. Creda’r awdur y gall addysgwyr sydd eisiau bod yn fwy llwyddiannus wrth Addysgu ar gyfer Creadigrwydd ddysgu o’r Fframwaith; dylent gofio mai nid yn unig wrth fuddsoddi mewn mwy a fwy o adnoddau newydd mae annog creadigrwydd, ond wrth roi cyfleoedd i ddisgyblion ddefnyddio adnoddau sydd eisoes mewn lle i ddatrys problemau ac ateb gofynion tasg. “Nid yw adnoddau da yn arwain yn awtomatig at waith o lefel uwch, ond gall gael effaith sylweddol” (Desailly, 2015, t. 131).
	Wrth drafod Addysgu ar gyfer Creadigrwydd, dadleua Barnes (2015, t. 273) fod dysgu trwy chwarae yn ysgogi disgyblion i arbrofi, a bod hynny yn ymestyn eu creadigrwydd. Ategir y berthynas rhwng chwarae a chreadigrwydd gan Craft (2000, t. 39); “drwy chwarae yn ddychmygol, mae plant yn dangos eu gallu cynyddol i ddefnyddio’u dychymyg.” Er y cysylltiad rhwng chwarae a chreadigrwydd, cydnabydda Barnes (2015, t. 273) mai dim ond disgyblion ieuengach yn yr ysgol sydd wirioneddol yn cael cyfleoedd i ddysgu trwy chwarae. Gwelwyd canlyniad hynny eisoes wrth i’r awdur drafod y canran o ddysgwyr ystyrir yn greadigol. Gobeithia’r awdur y byddai’r rhyddid y bydd Cwricwlwm Newydd 2022 yn ei roi i ddysgwyr ar draws yr ysgol gynradd yn caniatáu iddynt “feddwl am syniadau, bod yn agored a magu hyder i archwilio syniadau a mynegi barn” (Llywodraeth Cymru, 2019).
	Wedi iddynt drafod pwysigrwydd a manteision Addysgu ar Gyfer Creadigrwydd bydd yr awdur nawr yn trafod syniadau posib i annog hynny o fewn eu dosbarth nhw, a’u cymharu â’r hyn y maent eisoes wedi bod yn gwneud ar gyfnodau PAP. Gan eu bod yn bwriadu arbenigo yn y Cyfnod Sylfaen, bydd yr awdur yn ystyried perthnasedd y syniadau yn eu dosbarthiadau. Yn ogystal â thrafod syniadau bydd yr awdur yn defnyddio esiamplau o arfer dda mewn ysgolion er mwyn trafod sut y byddai’r syniadau’n gweithio. Wrth wneud ymchwil fe wnaeth yr awdur ddarganfod Ysgol Rhydypenau yng Nghaerdydd fel ysgol y gellir ei efelychu. Gelwir yr ysgol yn “Ysgol Meddwl” gan fod eu haddysgeg yn ymwneud â rhoi cyfleoedd aml i ddisgyblion ddatblygu eu meddwl a’u creadigrwydd (Ysgol Rhydypenau, Anhysbys).
Un dull posib y gellir ei ddefnyddio i annog creadigrwydd ymysg disgyblion yw eu gwneud yn ymwybodol o Arferion y Meddwl. Cynlluniwyd yr Arferion gan Costa a Kallick fel 16 dull meddwl anianawd a ddefnyddiwyd gan unigolyn i ddarganfod atebion i gwestiynau ble nad yw’r ateb yn amlwg; “pan rydym yn defnyddio’r adnoddau meddwl, mae’r canlyniadau yn bwerus, o safon uchel, ac o arwyddocâd uwch” (TeachThought, 2019a). Gan eu bod yn anianawd, mae’r strategaethau a ddefnyddiwyd gan y disgyblion yn unigryw iddynt, ac mae cyfrifoldeb yn disgyn ar y dysgwyr i feddwl pa ddulliau sy’n addas i ddatrys problemau mewn gwahanol gyd-destunau. Yn sgil hynny, dylai’r disgyblion gael cyfleoedd i ddod yn ymwybodol bod nifer o wahanol ffyrdd dilys i ddatrys problemau; byddai hynny’n digwydd drwy roi cyfrifoldeb i’r disgyblion labelu’r sgiliau fel y maent yn cael eu defnyddio, neu geisio dod o hyd i ateb gan ddefnyddio sgil sydd ddim yn aml yn cael ei ddefnyddio ganddynt. Mewn gweithrediad yn y dosbarth byddai hynny yn digwydd wrth i’r disgyblion ddefnyddio sticer i labelu eu gwaith gyda pha Arfer y Meddwl a ddefnyddiwyd. Yn ychwanegol i fod yn 16 strategaeth anianawd, gellir hefyd ei ddefnyddio fel fframwaith i unigolyn fesur eu defnydd o Arferion y Meddwl. Trwy wneud hynny bydd yn rhoi syniad iddynt weld sut y gallent ddatblygu, ond dibynna hynny ar allu’r unigolyn i hunan asesu. O brofiad yr awdur yn y Cyfnod Sylfaen mae angen cefnogaeth ddigonol ar y disgyblion er mwyn iddynt allu hunan asesu yn llwyddiannus; mae’n bosib gwneud hyn drwy gynnal sgwrs gyson trwy gydol y dasg (Sargent, 2013)
Strategaeth arall ddefnyddiwyd gan Ysgol Rhydypenau (Anhysbys) i “ddatblygu sgiliau newydd a chydweithio” yw hetiau De-Bono. I gymharu â’r uchod, mae hetiau De-Bono llawer mwy addas ar gyfer annog creadigrwydd ymysg disgyblion yn y Cyfnod Sylfaen. Yn syml, mae hetiau De Bono yn strategaeth y gellir ei ddefnyddio i annog creadigrwydd o fewn y dysgwyr; gwneir hyn drwy roi gwahanol “het” i wahanol ddysgwyr o fewn grŵp er mwyn eu hannog i feddwl. Yn hytrach na fod pob un o’r dysgwyr yn meddwl am bob agwedd tasg, mae ganddynt i gyd gyfrifoldeb i ganolbwyntio ar wahanol agweddau. (Desailly, 2015, t. 55). O fewn tasg grŵp bydd pob un disgybl yn gwisgo un o chwe het, gan gynnwys gwyn (“beth rydym ni yn ei wybod?”), melyn (“beth yw’r manteision?”), a gwyrdd (“pa syniadau sydd gennym ni?”), ymysg rhai eraill. Mewn tasgau eraill bydd y disgyblion y newid eu hetiau ac felly yn cael cyfle i feddwl o wahanol bersbectif, ac yn gwneud hyn er mwyn eu hymestyn. Er manteision yr hetiau De Bono, gwela’r awdur un anfantais glir, sef y ffaith fod yr het wyrdd yn ymwneud â gofyn i’r dysgwr feddwl yn greadigol. Nid yw dweud wrth y dysgwyr i fod yn greadigol yn eu hannog i wneud hynny; deillia creadigrwydd o sefyllfaoedd cyffyrddus sydd yn galluogi’r disgyblion i arbrofi. Ym mhrofiad yr awdur o addysgu ni ddefnyddiwyd yr hetiau De Bono er mwyn annog trafodaethau a meddwl ymysg y disgyblion, ond bydd yr awdur yn sicr o arbrofi gyda nhw, yn y dyfodol.
	Gan fod yr awdur am arbenigo yn y Cyfnod Sylfaen, bydd themâu yn bwysig iawn yn y Cwricwlwm, a bydd gwahanol weithgareddau, sgiliau, a phynciau yn cael eu datblygu ar draws y themâu. Serch hynny, nid yw’r drefn bresennol a phrofiad addysgu’r awdur wedi rhoi llawer o ryddid i ddisgyblion arbrofi â bod yn greadigol. Felly, mewn ymateb i hynny dylai’r awdur ystyried cyflwyno Dull Leonardo i’w addysgu, sef dull addysgu sy’n cael ei arwain gan y disgyblion. Mae Ysgol Ynystawe yn arloesi gyda’r dull, ac y defnyddir ar draws yr ysgol. Yn y dull mae Llais y Plentyn yn bwysig a byddent yn gallu llywio’r hyn y maent yn eu dysgu yn y dosbarth; gall y disgyblion benderfynu ar yr hyn sydd o ddiddordeb iddynt a felly byddent yn ymrwymo i’r dasg yn fwy. Rhodda Dull Leonardo ymdeimlad o berchnogaeth i’r disgyblion a chytuna hyn gyda safbwynt Craft a Hall (2015, t. 12) fod angen i ddisgyblion weld “perthnasolrwydd personol o fewn tasgau”; mae hefyd yn “cynnwys y disgyblion mewn creu arferion newydd pan yn addas”
	Fel addysgwr, nid yw’r awdur yn credu eu bod yn rhoi digon o gyfleoedd i ddisgyblion arbrofi’u creadigrwydd yn y dosbarth. Yn naturiol, mae gan yr awdur reddf besimistaidd a felly yn aml gwêl eu bod yn annog disgyblion i feddwl yn gydgyfeiriol yn hytrach na dargyfeiriol. Mae’r broses o gasglu syniadau yn gallu cychwyn gyda syniadau dargyfeiriol a thrwy eu mireinio gan ystyried rhesymeg a rheolau bydd y syniadau yn newid i fod yn gydgyfeiriol. Yn aml, disgynna’r awdur i’r trap o fynnu bod y syniadau i gyd o’r cychwyn cyntaf angen bod yn gydgyfeiriol; wrth wneud hynny gall yr awdur fod yn atal disgyblion i feddwl am syniadau newydd tu hwnt i’r bocs. Wrth fynnu bod y syniadau yn gydgyfeiriol mae’n cyfyngu’r disgyblion rhag meddwl am syniadau wirioneddol newydd. Wrth addysgu disgyblion blwyddyn 4 yn ei ail gyfnod PAP, roedd yr awdur wedi cynllunio uned o waith yn ymwneud â chreu smwddis. Dros yr uned roedd y disgyblion yn cael penderfynu ar gynhwysion i’w cynnwys, ond fe benderfynodd yr awdur anwybyddu’r syniadau mwyaf gwahanol a dim ond gweithredu ar y rhai mwyaf traddodiadol. Wrth fyfyrio ar y wers, roedd hyn wedi atal dychymyg y disgyblion a heb eu hannog i feddwl y tu hwnt i’r arfer (Atodiad 3).
Dull sydd heb ei ddefnyddio gan yr awdur ar ei brofiad yw Addysgu Fflip; yn syml, mae’n ddull gwahanol o gyflwyno gwybodaeth i ddisgyblion. Mae 7 gwahanol ffordd i addysgu’n Fflip ond bydd yr awdur yn canolbwyntio ar y model “Ystafell Ddosbarth Safonol Gwrthrwyd” (Jones, 2019) Yn hytrach na fod yr athro yn sefyll ar flaen y dosbarth ac yn cyflwyno gwybodaeth ar ffurf darlith, mae’r wybodaeth yn cael ei gyflwyno’n unigol i’r disgyblion ar ffurf fideo cyn y wers er mwyn eu helpu i gwblhau tasg. Mewn gwers draddodiadol mae canran uchel o’r wers yn golygu cyflwyno gwybodaeth i’r disgyblion ac yna mae disgwyl i’r disgyblion ddefnyddio’r wybodaeth i gwblhau tasg; mewn gweithgaredd Fflip mae gan y disgyblion y rhan fwyaf o’r wers i wneud tasg wrth alw yn ôl i’r wybodaeth (Jones, 2019). Un o fanteision Addysgu Fflip yw ei fod yn trawsnewid yr amser yn y dosbarth o fod yn oddefol i fod yn brofiad gweithredol (Pacasnky-Brock, 2013, t. 2). Gan fod y disgyblion yn derbyn yr un wybodaeth, mae’n rhyddhau’r athro i allu symud o gwmpas y dosbarth i helpu disgyblion yn uniongyrchol. Dywed Sal Khan, sefydlydd y Khan Academy, ac un o arloeswyr Addysgu Fflip ei fod yn “ddull gall pawb ei ddefnyddio er mwyn dysgu ar eu cyflymder eu hunain” (Robinson, 2015, t. 114).
	Fel strategaeth, gwelir fod Addysgu Fflip yn gallu bod yn fuddiol iawn i ymestyn disgyblion. Mantais gweithredol i Addysgu Fflip yw ei fod yn rhyddhau’r addysgwr i gefnogi mwy o’r dysgu ar lawr y dosbarth gan nad yw’n treulio cyfnod sylweddol o amser ar flaen y dosbarth; dywed un astudiaeth achos yn llyfr Robinson (2015, t. 116) eu bod yn gallu cael “llawer iawn mwy o amser personol gyda’r disgyblion” a bod yr adborth uniongyrchol mae’r addysgwr yn gallu ei gynnig yn ofnadwy o fanteisiol. Ond, a yw Addysgu Fflip wirioneddol yn angenrheidiol yn y Cyfnod Sylfaen? Yn y Cyfnod Sylfaen, grwpiau bach o tua hanner dwsin o ddisgyblion sydd yn gweithio gyda’r addysgwr ar un adeg ac felly gellir dadlau fod y disgyblion eisoes yn cael digon o gefnogaeth. Yn ychwanegol i hynny, mae Addysgu Fflip yn ddibynnol ar lefel uchel o annibyniaeth ar ran y dysgwr; dylai’r addysgwyr sicrhau fod y dysgwyr yn ymwybodol o’r hyn sydd ofynnol ganddynt a'u bod yn hyderus yn gwylio’r fideo i gasglu gwybodaeth.









Casgliad
Yr hyn wnaiff amlygu ei hun wrth ymchwilio ar gyfer yr aseiniad oedd bod angen perthynas amlwg rhwng Addysgu’n Greadigol ac Addysgu ar Gyfer Creadigrwydd. Nid oes modd annog creadigrwydd y dysgwyr heb i’r addysgwyr fod yn hyderus yn eu creadigrwydd eu hunain; “mae disgyblion yn manteisio o fod mewn amgylchedd sydd yn ymestyn eu meddwl creadigol, ac yn yr un modd mae addysgwyr yn manteisio o fod mewn amgylchedd tebyg” (Fumoto et al, 2012, t. 128). Wrth fynd ymlaen tuag at weithredu y Cwricwlwm Newydd dylai’r awdur sicrhau eu bod yn rhoi a derbyn digon o gyfleoedd i ymestyn creadigrwydd, yn arbennig gan mai un o ddibenion y Cwricwlwm fydd i ddysgwyr ddatblygu i fod yn “gyfranwyr mentrus a chreadigol” (Llywodraeth Cymru, 2019)

Ar gael yn: https://www.thinkingmatters.com/assets/uploads/Pdfs/Rhydypenau-Primary-School.pdf [Darllenwyd: 22/12/19]






Atodiadau

1. Cynllun gwers codio
2. Cynllun gwers banc geiriau
3. Cynllun gwers smwddis
4. Cynllun gwers patrymau rhif. 
5. Darpariaeth barhaus Osmo
6. Darpariaeth barhaus bwrdd gwyn










































	Enw’r Hyfforddai
	Sion Llywelyn Jones
	Cyfeirnod y sesiwn:
	Mathemateg 1
	Dyddiad:
	21/01/19
	Dosbarth:
	

Pwyll
	Cynllun Ffocws y Cyfnod Sylfaen

2d


	
	
	
	
	
	
	

	Targed(au) Hyfforddi Personol
	Safonau SAC S3.2/S3.3
	Nifer y dysgwyr:
	34
	Oed:
	
6-7
	

	
	

	Nodau/bwriadau dysgu:
	I allu codio drwy greu a dilyn cyfarwyddiadau
	Meini prawf llwyddiant:
	Bydd y disgyblion yn gallu creu a dilyn cyfarwyddiadau i’w gilydd
	Ateb anghenion y dysgwyr:
	

	Tasgau cyflwyniad/diweddglo
	Prif weithgareddau
Dylid defnyddio y ffurflen hon mewn perthynas â Ffurflen 2C
	Adnoddau/ 
Geirfa Allweddol 
	
Asesu ar gyfer Dysgu (cyfleoedd a’r strategaethau a ddefnyddiwyd)


	Cyflwyniad
Mae’r sesiwn yma yn dod ar ddiwedd cyfres o wersi mathemateg ble mae’r disgyblion wedi bod yn gwneud dyblu, cyfeiriadau, a chodio. Golygir hyn fod y sesiwn yma yn gyfle i’r disgyblion ddangos yr hyn maent wedi dysgu dros y cyfnod. Yn y cyflwyniad byddaf yn gwneud ymarferion syml i atgoffa’r disgyblion o bethau megis, chwith a dde, cyfeiriadau a dyblu. Yn dilyn cwpl o ymarferion byddaf yn amlygu i’r disgyblion mai cyfle iddynt ddangos yr hyn maent wedi ei ddysgu dros y mis diwethaf yw’r sesiwn yma. Wedyn bydd yn amser i’r disgyblion wahanu i’w grwpiau gallu a dechrau ar y wers.
	Tasg a gynlluniwyd gan yr hyfforddai (pwrpas, braslun o rôl yr hyfforddai a’r dysgu): 
Yn y tasg ffocws bydd y disgyblion yn gweithio o fewn partneriaid. Bydd y disgyblion yn cael cymryd eu troeon i ddylunio ffrind i’r Cyw Cors. Wedi iddynt wneud hynny bydd rhaid iddynt ei ddisgrifio i’w partner a bydd gofyn iddynt geisio ei ail-greu yn ôl cyfarwyddiadau. Petai camgymeriad bydd angen mynd yn ôl a ‘de-buggio’ y disgyblion a byddent wedyn yn gallu addasu eu cyfarwyddiadau

	Geirfa
Codio
Dad-fygio
Cyfarwyddiadau
Osmo
Cyw Cors

	-Gan y bydd gymaint o gwahanol weithgareddau ar gael i’r disgyblion byddaf yn sicr o ddefnyddio strategaeth bodiau i fyny a bodiau i lawr ar ddiwedd y cyflwyniad i sicrhau dealltwriaeth y disgyblion o’r gofynion ganddynt.
-Bydd y disgyblion sydd yn gwneud y tasg ffocws yn gallu hunan-asesu ac asesu cyfoedion, a derbyn adborth ffurfiannol gennyf i
-Bydd y gweithgareddau mewn parau yn gyfle i’r disgyblion ‘feddwl, paru, rhannu’

	
	Tasgau ychwanegol i’w cyflawni gydag oedolion (pwrpas, braslun o rôl ychwanegol yr oedolyn a’r dysgu)
-Bydd un grŵp yn gwneud gweithgaredd Osmo Coding gyda chymhorthydd dosbarth
-Bydd un grŵp yn gwneud gwaith cyfeiriannu y tu allan gyda chymhorthydd arall

	
	

	Diweddglo
Yn y diweddglo byddaf yn galw’r disgyblion yn ôl i eistedd ar y mat ac yn trafod yn hyn maent wedi ei ddysgu yn y wers. Bydd y cwestiynau yn debyg iawn i’r hyn byddaf yn gofyn yn y cyflwyniad gan y ei fod wedyn yn sicrhau dealltwriaeth y disgyblion o’r cysyniadau ddatblygwyd dros y pythefnos diwethaf.
	Cyfleoedd i ddysgu’n annibynnol:
Bydd dau grŵp yn gwneud y canlynol;
-gweithio o fewn partneriaid i greu ‘maze’, a bydd y partner arall yn gorfod gosod cyfarwyddiadau Osmo i fynd o amgylch y ‘maze’
- gwneud taflen codio A3 gan osod cyfarwyddiadau Osmo
-Gwneud taflen A3 am gylchdroi 

  
	
	

	

Ymdriniaeth o’r cwricwlwm (ystod a sgiliau)
Llinyn: Datblygu ymresymu rhifyddol
Elfen: Cynrychioli a chyfathrebu
Sgil: Defnyddio ieithwedd arferol ac ieithwedd fathemategol i siarad am eu syniadau a’u dewisiadau eu hunain
-Cyflwyno’u gwaith ar lafar, ar ffurf llun ac yn ysgrifenedig, a defnyddio amrywiaeth o ffyrdd i gyflwyno data a gasglwyd

Llinyn: Defnyddio sgiliau mesur
Elfen: Arwynebedd a chyfaint, Ongl a safle
Sgil: Adnabod hanner a chwarter tro yn glocwedd a gwrthglocwedd
-Adnabod bod chwarter tro yn gyfystyr ag ongl sgwâr.


	Llythrennedd ( FfLlRh)  
Llinyn: Llafaredd ar draws y cwricwlwm
Elfen: Datblygu a chyflwyno gwybodaeth a syniadau
Agwedd: Siarad
Sgil: Siarad yn eglur ag ystod o gynulleidfaoedd
-Mabwysiadu rôl benodol, gan ddefnyddio iaith sy’n briodol mewn sefyllfaoedd strwythuredig
-Defnyddio ambell dreiglad y maent wedi ei ymarfer ar lafar, e.e. y bêl, fy mag, i'r dref.

Agwedd: Gwrando
Sgil: Gwrando ar eraill gan ganolbwyntio, deall y prif bwyntiau a gofyn am eglurhad os oes ei angen
-Dangos eu bod yn deall yr hyn y maent wedi ei glywed drwy holi cwestiynau perthnasol i ddod o hyd i wybodaeth benodol

Agwedd: Cydweithio a thrafod
Sgil: Rhannu gweithgareddau a gwybodaeth i gwblhau tasg

	Rhifedd (FfLlRh)
Gweler yr ‘Ymdriniaeth o’r Cwriclwm’

	FfCD      
-Bydd y disgyblion yn cael cyfleoedd i ymarfer eu sgiliau codio ond yn ymarferol; h.y “Learning Unplugged”
-Ond yn ychwanegol i hynny mae cyfle iddynt ymarfer eu sgiliau codio wrth chwarae gêm ar HWB/J2E
	Meddwl  
Cynllunio 
-Ysgogi sgiliau, gwybodaeth a dealltwriaeth flaenorol
-Pennu’r broses gweithio

Datblygu
-Meddwl yn rhesymegol a chwilio am batrymau
-Pwyso a mesur tystiolaeth, gwybodaeth a syniadau

	ADCDF
Dim
	YCC
Dim













































	Enw’r Hyfforddai
	Sion Llywelyn Jones
	Cyfeirnod y sesiwn:
	Daearyddiaeth 4
	Dyddiad:
	
	Dosbarth:
	

Pwyll
	Cynllun Ffocws y Cyfnod Sylfaen

2d


	
	
	
	
	
	
	

	Targed(au) Hyfforddi Personol
	Safonau SAC S3.2/S3.3
	Nifer y dysgwyr:
	35
	Oed:
	
6-7
	

	
	

	Nodau/bwriadau dysgu:
	I greu banc o eiriau yn ymwneud ag ailgylchu
	Meini prawf llwyddiant:
	Bydd y disgyblion yn gallu creu a chofnodi banc o eiriau yn ymwneud â’r stori ‘Planed arbennig Harri’
	Ateb anghenion y dysgwyr:
	

	Tasgau cyflwyniad/diweddglo
	Prif weithgareddau
Dylid defnyddio y ffurflen hon mewn perthynas â Ffurflen 2C
	Adnoddau/ 
Geirfa Allweddol 
	
Asesu ar gyfer Dysgu (cyfleoedd a’r strategaethau a ddefnyddiwyd)


	Cyflwyniad
Yn y cyflwyniad bydd y disgyblion i gyd yn eistedd ar y mat. Unwaith eu bod nhw’n barod byddaf yn dangos e-bost sydd wedi ei yrru i Ysgol Llangynnwr. Yn yr e-bost, mae Mr Bob Blin yn cwyno bod ysgol Llangynnwr yn ailgylchu. Fel ymateb i hyn byddaf yn gwneud lot o ‘fuss’ am hyn ac yn gofyn i’r disgyblion egluro os y maent yn cytuno.
Wedi trafodaeth fyr byddaf yn darllen stori Planed Arbennig Harri i’r disgyblion, ac wrth wneud byddaf yn gofyn nifer o gwestiynau agored i sicrhau dealltwriaeth y disgyblion o’r hyn sydd yn cael ei drafod yn y llyfr. Rhoddir hyn hefyd gyfle i’r disgyblion asesu cyfoedion

	Tasg a gynlluniwyd gan yr hyfforddai (pwrpas, braslun o rôl yr hyfforddai a’r dysgu): 
Yn y prif dasg bydd un grŵp yn gwneud gweithgaredd gyda mi. Byddent yn fy atgoffa o’r geiriau a’r cysyniadau sydd yn cael eu trafod yn y llyfr. Byddaf yn mynd trwy’r geiriau oddi ar taflenni wedi eu lamineiddio ac yn egluro eu hystyr i’r disgyblion. Fydd y disgyblion wedyn yn cael creu banc o eiriau i’w helpu i ysgrifennu e-bost

	Geirfa
-Pob un gair sydd i’w rhoi yn banc o eiriau
	-Bydd cyfleoedd i ddisgyblion asesu cyfoedion pan y byddem yn trafod
-Byddaf hefyd yn gofyn cwestiynau agored i’r disgyblion trwy gydol y wers

	
	Tasgau ychwanegol i’w cyflawni gydag oedolion (pwrpas, braslun o rôl ychwanegol yr oedolyn a’r dysgu)
Bydd grŵp arall yn gwneud gweithgaredd arall gyda’r cymhorthydd dosbarth, sef didoli eitemau i’w hailgylchu mewn gwahanol focsys

	
	

	Diweddglo
Yn y diweddglo byddaf yn galw pawb yn ôl ar y mat ac yn trafod yr hyn maent wedi ei ddysgu yn y wers
	Cyfleoedd i ddysgu’n annibynnol:
Bydd tri grŵp yn cael dysgu’n annibynnol a gwneud gweithgareddau o’u dewis nhw
	
	

	Ymdriniaeth o’r cwricwlwm (ystod a sgiliau)
Ystod:
-Archwilio ystod eang o ysgogiadau
-Gweithio ar eu pen eu hunain, mewn parau ac mewn grwpiau bach
-Adnabod sut y gall gweithrediadau pobl wella neu niweidio’r amgylchedd.

Sgiliau:
-Archwilio ac arbrofi
-Meddwl am gwestiynau, gofyn y cwestiynau hynny a gwrando ar yr atebion
-Gweld cysylltiadau rhwng achos ac effaith
-Defnyddio geiriau ac ymadroddion syml ar gyfer eu byd ac ymgyfarwyddo â’r geiriau hynny
-Mynegi eu barn a’u teimladau eu hunain, a gwneud penderfyniadau gan ystyried safbwyntiau pobl eraill


	Llythrennedd ( FfLlRh)  
Llinyn: Llafaredd ar draws y cwricwlwm
Elfen: Datblygu a chyflwyno gwybodaeth a syniadau
Agwedd: Siarad
Sgil: Mynegi barn, gan roi rhesymau a chynnig atebion priodol i gwestiynau
-Defnyddio ambell dreiglad y maent wedi ei ymarfer ar lafar, e.e. y bêl, fy mag, i'r dref.

Agwedd: Gwrando
Sgil: Gwrando ar eraill gan ganolbwyntio, deall y prif bwyntiau a gofyn am eglurhad os oes ei angen
-Defnyddio ambell dreiglad y maent wedi ei ymarfer ar lafar, e.e. y bêl, fy mag, i'r dref.

Agwedd: Cydweithio a thrafod
Sgil: Cyfrannu i drafodaeth, parhau i ganolbwyntio a chymryd eu tro i siarad

Llinyn: Ysgrifennu ar draws y cwricwlwm
Elfen: Trefnu syniadau a gwybodaeth
Agwedd: Ystyr, dibenion, darllenwyr
Sgil: Defnyddio sgwrs i gynllunio ysgrifennu

Agwedd: Strwythur a threfn
Sgil: Dilyn strwythur yn eu gwaith ysgrifennu gyda chymorth, e.e. adroddiadau, rhestri
-Dilyn a datblygu ar ffurf sydd wedi’i modelu gan yr athro/athrawes

Agwedd: Iaith
-Defnyddio geiriau syml sy’n perthyn i’r pwnc mewn modd priodol.

Agwedd: Llawysgrifen, Cystrawen, Atalnodi, Sillafu
-Ffurfio priflythrennau a llythrennau bach yn gywir ac yn gyson o ran eu maint
-Defnyddio ambell dreiglad y maent wedi ei ymarfer ar lafar, e.e. y bêl, fy mag, i'r dref
-Sillafu geiriau aml eu defnydd yn gywir
-sillafu rhai geiriau yn cynnwys ŷ/u/i, e.e. tŷ, llun, a llafariaid clwm, e.e. coed.

	Rhifedd (FfLlRh)
Dim

	FfCD      
	Meddwl 
Datblygu
-Meddwl am achos ac effaith a dod i gasgliadau
-Pwyso a mesur tystiolaeth, gwybodaeth a syniadau
-Ffurfio barn a gwneud penderfyniadau
  
	ADCDF
Dewisiadau a phenderfyniadau
-Deall bod canlyniadau i ddewisiadau a phenderfyniadau

Newid yn yr hinsawdd
-Credu y gallent wneud gwahaniaeth trwy eu gweithredoedd a’u hymddygiad

Amgylchedd naturiol
-Gofalu am yr amgylchedd a chydnabod ei bwysigrwydd

Treuliant a gwastraff
-Deall y gellir ailgylchu rhai pethau ac ailddefnyddio rhai eraill
	YCC
Amgylcheddol
-Dysgu am ddatblygu cynaliadwy yng Nghymru a’r byd ehangach

	Cynllun Sesiwn – Cyfnod Allweddol 2

	Enw’r hyfforddai: 
	Sion Llywelyn Jones
	Cyfeirnod Sesiwn:
	Dylunio a Thechnoleg
23/11/18
Gwers 3,4

	Targed(au) personol o ran SAC:
	S3.2/ S3.2

	Grŵp blwyddyn: 
	4
	Nifer y dysgwyr: 
	28
	ADY(ALN): 
	Un disgybl gydag ADY sydd yn cael cymorth gan gymhorthydd dosbarth. Nid yw’r gwaith wedi ei wahaniaethu felly byddent yn gwneud yr un dasg a phawb arall. 


	Oedolion ychwanegol: 
	Miss Gwenann Jones, Mrs Sandra Rowlands

	Nod(au) dysgu:
I fyfyrio ar eu canlyniadau o’r wers flaenorol a thrafod sut smwddis hoffent eu gwneud

	Meini prawf llwyddiant:
Bydd y disgyblion yn gallu defnyddio’u canlyniadau o’r wers flaenorol i benderfynu ar gynhwysion i’w smwddis 


	Cysylltiadau â dysgu blaenorol: 
Mae’r wers yn dilyn gwers ble roedd y disgyblion yn ymchwilio i hoff ffrwythau eu cyd-ddisgyblion


	Ymdriniaeth o’r cwricwlwm (ystod, sgiliau)
Ystod:
-Tasgau lle byddant yn archwilio cynhyrchion syml ac yn ymchwilio iddynt er mwyn meithrin gwybodaeth a dealltwriaeth dechnegol
-Tasgau lle byddant yn dylunio ac yn gwneud cynhyrchion, gan ganolbwyntio ar wahanol gyd-destunau a defynyddiau

Sgiliau:
-Datblygu rysait syml ar gyfer eu cynhyrchion gan nodi’u bwriadau a’u dull gweithredu
-Arddangos eu gallu i feddwl yn greadigol wrth ystyried a chofnodi atebion i’r problemau sy’n codi yn ystod eu gwaith dylunio
-Ystyried diogelwch, dibynadwyaeth a chynaliadwyedd eu gweithgareddau
-Gwerthuso’u syniadau dylunio wrth iddynt ddatlygu, gan ystyried anghenion y defnyddiwr


	Llythrennedd( FfLlRh)
Llinyn: Llafaredd ar draws y cwricwlwm
Elfen: Datblygu a chyflwyno gwyodaeth a syniadau
Agwedd: Siarad
Sgil: Esbonio gwybodaeth a syniadau
-Addasu sgwrs gan ddangos eu bod yn deall y gwahaniaethau rhwng sgwrs anffurfiol ymhlith ffrindiau a sgwrs fwy estynedig
-Defnyddio’r treigliadau mwyag cyffredin yn gywir

Agwedd: Cydweithio a thrafod
Sgil: Cyfrannu i drafodaeth grŵp, gan helpu pawb i gymryd rhan
-Helpu grŵp i ddod i gytundeb, e.e. ystyried rhesymau neu ganlyniadau, cadw ffocws ar y pwnc







	Rhifedd(FfLlRh)
Llinyn: Datblygu ymresymu rhifyddol
Elfen: Adnabod prosesau a chysylltiadau
Sgil: Trosglwyddo sgiliau mathemategol i amrywiaeth o gyd-destunau a sefyllfaoedd bob dydd
-Adnabod y camau a’r wybodaeth sydd eu hangen er mwyn cwblhau’r dasg neu gyrraedd datrysiad
-Dewis mathemateg a thechneg briodol i’w defnyddio

	FfCD
Llinyn: Cynhyrchu
Elfen: Cynllunio, cyrchu a chwilio
Sgil: Dod o hyd i wybodaeth briodol gan ddefnyddio gwahanol allweddeiriau a thechnegau chwilio


	Meddwl
Cynllunio
Pennu’r dull gweithio a’r strategaeth

Datblygu
-Pwyso a mesur syniadau
-Ffurfio barn a gwneud penderfyniadau
	ADCDF
Iechyd
Cydnabod pwysigrwydd bwyta’n briodol

Dewisiadau a phenderfyniadau
Gwrando ar farnau pobl eraill
	YCC
Dim

	Geirfa Allweddol(Cymraeg/Saesneg):
Ffrwythau, smwddi, cynhwysion, trafod






































	Enw’r Hyfforddai
	Sion Llywelyn Jones
	Cyfeirnod y sesiwn:
	Mathemateg 2
	Dyddiad:
	05/02/19
	Dosbarth:
	

Pwyll
	Cynllun Ffocws y Cyfnod Sylfaen

2d


	
	
	
	
	
	
	

	Targed(au) Hyfforddi Personol
	Safonau SAC S3.2
	Nifer y dysgwyr:
	34
	Oed:
	
6-7
	

	
	

	Nodau/bwriadau dysgu:
	I ymarfer patrymau rhif 
	Meini prawf llwyddiant:
	Bydd y disgyblion yn gallu gwneud a dilyn patrymau rhif mewn amryw o gyd-destunau
	Ateb anghenion y dysgwyr:
	Wedi gweld bod disgyblion coch a glas methu trefnu rhifau o 0 i 50

	Tasgau cyflwyniad/diweddglo
	Prif weithgareddau
Dylid defnyddio y ffurflen hon mewn perthynas â Ffurflen 2C
	Adnoddau/ 
Geirfa Allweddol 
	
Asesu ar gyfer Dysgu (cyfleoedd a’r strategaethau a ddefnyddiwyd)


	Cyflwyniad
Gan fod y wers yma yn ymwneud â chynrychioli rhifau ar wahanol ffyrdd; bydd y cyflwyniad yn rhoi cyfle i’r disgyblion ddangos y sgiliau sydd ganddynt yn barod. Yn y cyflwyniad byddem yn chwarae gem ble bydd tri o’r disgyblion yn sefyll ar flaen y dosbarth yn dal bwrdd gyda rhif arno. Bydd rhaid i’r disgyblion sydd yn weddill ddisgrifio’r rhifau i’r disgyblion allu penderfynu ym mha drefn i sefyll. Does dim hawl i’r disgyblion ddweud y rhif; dim ond ei ddisgrifio mewn perthynas a rhai eraill; hynny yw, “mae’n eilrif sydd yn fwy na dwbl 6”
	Tasg a gynlluniwyd gan yr hyfforddai (pwrpas, braslun o rôl yr hyfforddai a’r dysgu): 
Yn y tasg ffocws bydd disgyblion yn ymarfer cyfateb rhifau ar ffurf rhifau, dulliau ysgrifenedig ac ar ffurf gwrthrychau

	Geirfa allweddol
-Patrwm
-Siâp
-Rhifau
-Eilrif
-Odrif


Adnoddau
-Bwrdd Gwyn Rhyngweithiol
-Rhifau rhwng 1-30 wedi eu hysgrifennu ar ffurfiau wahanol
-LEGO
-Llinyn
-Clipiau crocodeil
-Batri
-Bwlb
-Modur
-Lluniau o wahanol bethau all gael eu hailgylchu
-Byrddau gwyn
-Numicon
-Lluniau o ddail lili
-Google Chromebook
-Deunyddiau naturiol megis pin

	-Gan fod y disgyblion yn cylchdroi drwy’r sesiwn mae’n hanfodol fy mod yn defnyddio strategaeth “bodiau i fyny, bodiau i lawr” i sicrhau dealltwriaeth y disgyblion o’r hyn sydd yn ofynnol ganddynt
-Mae hefyd cyfle i’r disgyblion hunan asesu gan ddefnyddio’r taflenni “Tic a Chlic”; unwaith i’r disgybl benderfynu eu bod wedi ateb gofynion un o’r tasgau darpariaeth barhaus maent yn rhoi tic wrth eu henw


	
	Tasgau ychwanegol i’w cyflawni gydag oedolion (pwrpas, braslun o rôl ychwanegol yr oedolyn a’r dysgu)
Mae dwy weithgaredd wedi ei baratoi i’w gwblhau gydag oedolion ychwanegol. Bydd cyfle i pob un o’r disgyblion wneud y gweithgareddau yma; y cyntaf yw i greu patrwm sydd yn ailadrodd gan ddefnyddio sticeri, a’r ail yw i adnabod patrwm a’i ailadrodd gan stampio â phaent

	
	

	Diweddglo
Yn y diweddglo byddaf yn galw’r disgyblion yn ôl at ei gilydd i drafod yr hyn gwblhawyd yn y wers
	Cyfleoedd i ddysgu’n annibynnol:
Mae tasgau annibynnol ychwanegol wedi eu cynllunio i’r disgyblion i’w cwblhau ond wedi iddynt gwblhau hynny byddent yn cael gwneud gwaith yn yr ardaloedd darpariaeth barhaus sydd wedi bod mewn lle ers gychwyn yr wythnos;
-Bydd grŵp melyn yn gwneud gwaith ffurfio patrymau gan ddefnyddio sticeri
-Bydd grŵp oren yn stampio patrymau gan ddefnyddio siapiau a phaent

	
	

	Ymdriniaeth o’r cwricwlwm (ystod a sgiliau)
Llinyn: Datblygu ymresymu rhyifyddol
Elfen: Adnabod prosesau a chysylltiadau
Sgil: Trosglwyddo sgiliau mathemategol i weithgareddau chwarae a’r ystafell ddosbarth
-Dewis a defnyddio ffeithiau rhif a strategaethau meddwl perthnasol
-Adnabod camau i gwblhau’r dasg neu gyrraedd datrysiad

Llinyn: Datblygu ymresymu rhifyddol
Elfen: Cynrychioli a chyfathrebu
Sgil: Cyflwyno’u gwaith ar lafar, ar ffurf llun ac yn ysgrifenedig, a defnyddio amrywiaeth o ffyrdd i gyflwyno data a gasglwyd
-Dylunio a mireinio dulliau anffurfiol, personol o gofnodi, gan symud tuag at ddefnyddio geiriau a symbolau mewn brawddegau rhif.


	Llythrennedd ( FfLlRh)  
Llinyn: Llafaredd ar draws y cwricwlwm
Elfen: Datblygu a chyflwyno gwybodaeth a syniadau
Agwedd: Siarad
Sgil: Mynegi barn, gan roi rhesymau a chynnig atebion priodol i gwestiynau
-Mabwysiadu rôl benodol, gan ddefnyddio iaith sy’n briodol mewn sefyllfaoedd strwythuredig
-Defnyddio ambell dreiglad y maent wedi ei ymarfer ar lafar, e.e. y bêl, fy mag, i'r dref.

Agwedd: Gwrando
Sgil: Gwrando ar eraill gan ganolbwyntio, deall y prif bwyntiau a gofyn am eglurhad os oes ei angen
-Dangos eu bod yn deall yr hyn y maent wedi ei glywed drwy holi cwestiynau perthnasol i ddod o hyd i wybodaeth benodol
-Ateb cwestiynau gan ddefnyddio ffurfiau cywir, e.e.Ydy? Ydy/Nac ydy.

Agwedd: Cydweithio a thrafod
Sgil: Cyfrannu i drafodaeth, parhau i ganolbwyntio ar y pwnc a chymryd eu tro i siarad
-Rhannu gweithgareddau a gwybodaeth i gwblhau tasg.
 
	Rhifedd (FfLlRh)
Gweler yr ‘Ymdriniaeth o’r cwricwlwm’ uchod

	FfCD      
-Bydd cyfle i’r disgyblion chwarae gêm patrwm rhif ar y Google Chromebooks
-Mae gêm ychwanegol wedi ei baratoi ar y Google Chromebooks fel rhan o’r darpariaeth barhaus sydd mewn lle ers cychwyn yr wythnos

	Meddwl   
Datblygu
Meddwl yn rhesymegol a chwilio am batrymau

Myfyrio
Gwerthuso’u dysgu a’u meddwl eu hunain
	ADCDF
Dim
	YCC
Dim



















































Gêm codio


Defnyddiwch y pwyntiau Osmo i symud o gwmpas y tabl!

